CELEX: C2007/170/31
Language: mt
Date: 2007-07-21 00:00:00
Title: Kawża C-264/07: Rikors imressaq fl- 1 ta' Ġunju 2007 — Il-Kummissjoni tal-Komunitajiet Ewropej vs Ir-Repubblika Ellenika

21.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 170/17
            
         Rikors imressaq fl-1 ta' Ġunju 2007 — Il-Kummissjoni tal-Komunitajiet Ewropej vs Ir-Repubblika Ellenika
   (Kawża C-264/07)
   (2007/C 170/31)
   Lingwa tal-kawża: il-Grieg
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: M. Patakiá u M. Kostantinidis)
   
      Konvenuta: Ir-Repubblika Ellenika
   Talbiet
   
               —
            
            
               tiddikjara li, billi sat-22 ta' Diċembru 2004 ma għamlitx, għal kull distrett idrografiku li jinsab fit-territorju tagħha, analiżi tal-karatteristiċi tiegħu, eżami ta' l-impatt ta' l-attivitajiet tal-bniedem fuq l-istat ta' l-ilmijiet tal-wiċċ u fuq l-ilmijiet ta' taħt l-art u analiżi ekonomika ta' l-użu ta' l-ilma, b'mod konformi ma' l-istruzzjonijiet tekniċi ta' l-Annessi II u III, ir-Repubblika Ellenika naqset mill-obbligi imposti fuqha bis-saħħa ta' l-Artikolu 5(1) tad-Direttiva 2000/60/KE (1), li tistabilixxi qafas għal azzjoni Komunitarja fil-qasam tal-politika ta' l-ilma, filwaqt li billi ma ppreżentatx ir-rapporti fil-qosor rigward l-analiżi meħtieġa skond dan l-Artikolu, naqset mill-obbligi imposti fuqha bis-saħħa ta' l-Artikolu 15(2) ta' din id-Direttiva.
            
         
               —
            
            
               tordna lir-Repubblika Ellenika tbati l-ispejjeż.
            
         Motivi u argumenti prinċipali
   Id-Direttiva 2000/60 daħlet fis-seħħ fit-22 ta' Diċembru 2000. Konsegwentement, l-Istati Membri kellhom ilestu l-analiżi tagħhom u l-eżamijiet meħtieġa bis-saħħa ta' l-Artikolu 5(1) tad-Direttiva mhux iktar tard mit-22 ta' Diċembru 2004 u kellhom jippreżentaw lill-Kummissjoni rapporti fil-qosor fuq l-analiżi, kif stabbilit fl-Artikolu 15(2) tad-Direttiva, mhux iktar tard mit-22 ta' Marzu 2005.
   Fir-risposta tagħhom għall-ittra ta' intimazzjoni tal-Kummissjoni, l-awtoritajiet Elleniċi, filwaqt li ammettew in-nuqqas ta' osservanza ta' l-Artikolu 15(2), impenjaw ruħhom li jibgħatu r-rapport mitlub f'Ġunju 2006. Madankollu, fir-rigward ta' l-osservanza, mir-Repubblika Ellenika, ta' l-obbligi stabbiliti fl-Artikolu 5(1) tad-Direttiva, l-awtoritajiet Elleniċi ma jgħidu xejn, minkejja l-fatt li fl-ittra ta' intimazzjoni tagħha, il-Kummissjoni esprimiet dubji dwar l-osservanza min-naħa tar-Repubblika Ellenika ta' l-obbligi imposti fuqha abbażi ta' dan l-Artikolu.
   Mill-eżami tar-rapport mibgħut minnha f'Ġunju 2006, jirriżulta li r-Repubblika Ellenika għadha ma kkonformatx ruħha ma' l-obbligi stabbiliti fl-Artikoli 5(1) u 15(2) tad-Direttiva 2000/60.
   
      (1)  ĠU L 327 tat-22.12.2000, p. 1.